สังคมข่าวหุ้น
ตลาดหุ้นไทยวานนี้ปรับตัวลงตามทิศทางตลาดหุ้นเอเชีย ยังกังวลการประชุมเฟดในประเด็นการขึ้นดอกเบี้ยสหรัฐฯ และความตึงเครียดระหว่างรัสเซียและยูเครน
ตลาดหุ้นไทยวานนี้ปรับตัวลงตามทิศทางตลาดหุ้นเอเชีย ยังกังวลการประชุมเฟดในประเด็นการขึ้นดอกเบี้ยสหรัฐฯ และความตึงเครียดระหว่างรัสเซียและยูเครน
26 ม.ค. 2565

หุ้นไทยวานนี้ (25 ม.ค.) ปิดที่ระดับ 1,639.09 จุด ลดลง 1.45 จุด (-0.09%) มูลค่าการซื้อขาย 84,770.62 ล้านบาท โดยการซื้อขายหุ้นวานนี้ ดัชนีหุ้นไทยเคลื่อนไหวอยู่ในแดนลบทั้งวัน ทำระดับสูงสุด 1,641.68 จุด และระดับต่ำสุด 1,624.29 จุด
นักวิเคราะห์ฯ เผยตลาดหุ้นไทยวานนี้ปรับตัวลงตามทิศทางเดียวกับตลาดหุ้นเอเชีย ยังกังวลการประชุมเฟดในประเด็นการขึ้นดอกเบี้ยสหรัฐฯ และมีความตึงเครียดระหว่างรัสเซียและยูเครนมากดดันเพิ่ม แต่ช่วงบ่ายมีแรงซื้อหุ้นใหญ่เข้ามาช่วยหนุน โดยเฉพาะกลุ่มแบงก์ดันดัชนีติดลบลดลง แนวโน้มวันนี้คาดแกว่งไซด์เวย์ รอติดตามความชัดเจนการประชุมเฟด โดยให้แนวต้าน 1,650 จุด แนวรับ 1,630 จุด
มีข่าวดีกับเขาได้บ้าง สำหรับหุ้นกลุ่มโรงแรม โดย บล.โนมูระ พัฒนสิน ระบุว่า การที่ครม.อนุมัติโครงการเราเที่ยวด้วยกันเฟส 4 กรอบวงเงิน 9,000 ล้านบาท มีระยะเวลาดำเนินโครงการตั้งแต่ก.พ.-ก.ค. 2565 ฝ่ายวิจัยมองบวก เพราะเป็น Key driver หลักต่อการกระตุ้นการท่องเที่ยวในประเทศ โดยประเมินรายได้จากโครงการนี้สำหรับ บมจ.ดิ เอราวัณ กรุ๊ป (ERW) อยู่ที่ราว 50 ล้านบาท คิดเป็นสัดส่วน 1.7% ของประมาณการรายได้ในปี 2565 ส่วน บมจ.โรงแรมเซ็นทรัลพลาซา (CENTEL) ที่ราว 77 ล้านบาท คิดเป็นสัดส่วน 2.2% ของประมาณการรายได้ธุรกิจโรงแรม หรือ 0.6% ของรายได้รวม
ยังคงเป็นเรื่องที่ฮิตติดกระแสสำหรับประเด็นการเก็บภาษีสินทรัพย์ดิจิทัล ล่าสุด สมาคมสินทรัพย์ดิจิทัลไทย โดย “ปริญญ์ พานิชภักดิ์” ที่ปรึกษากิตติมศักดิ์ ชง “คลัง” เว้นเก็บภาษีคริปโตฯ 3-5 ปี รวมทั้งภาษีมูลค่าเพิ่มด้วย หนุนธุรกิจแข็งแรง เพิ่มประสิทธิภาพเก็บภาษีได้อย่างเต็มเม็ดเต็มหน่วย
โบรกเกอร์คาด บริษัท ปูนซิเมนต์ไทย จำกัด (มหาชน) หรือ SCC จะประกาศงบไตรมาส 4/2564 ในวันนี้ (26 ม.ค.) โดยประเมินว่าจะมีกำไรอยู่ที่ราว 9.3 พันล้านบาท เพิ่มขึ้นจากช่วงเดียวกันปีก่อนและจากไตรมาส 3/2564 ขณะที่ทั้งปี 2564 จะมีกำไรอยู่ที่ 4.9 หมื่นล้านบาท พร้อมคาดการณ์จ่ายเงินปันผลในงวดครึ่งปีหลังของปี 2564 ที่ 8.5 บาทต่อหุ้น โดยราคาหุ้นยังไม่แพง แนะนำซื้อ
“วิชาญ จิตร์ภักดี” ประธานเจ้าหน้าที่บริหาร บริษัท เอสซีจี แพคเกจจิ้ง จำกัด (มหาชน) หรือ SCGP เผยผลประกอบการปี 2564 เติบโตโดดเด่น ทำรายได้จากการขาย 124,223 ล้านบาท เพิ่มขึ้น 34% และกำไรสำหรับปี 8,294 ล้านบาท เพิ่มขึ้น 28% จากปีก่อน จากการขยายพอร์ตสินค้าตอบสนองความต้องการด้านบรรจุภัณฑ์ที่หลากหลาย และขยายการลงทุนตามแผนกลยุทธ์ พร้อมเดินหน้าสร้างการเติบโตอย่างต่อเนื่อง โดยในปี 2565 กำหนดเป้ารายได้ 140,000 ล้านบาท พร้อมกับวางงบลงทุนใน 5 ปีไม่ต่ำกว่า 100,000 ล้านบาท
บริษัท ลีโอ โกลบอล โลจิสติกส์ จำกัด (มหาชน) หรือ LEO ประเดิมปีขาลเข้าซื้อกิจการ “บริษัท เวิลดิ์ แอร์ โลจิสติกส์ จำกัด” (WA) ผ่านการตั้งบริษัทร่วมทุนแห่งใหม่ ถือหุ้นสัดส่วนไม่น้อยกว่า 75% มูลค่ารายการรวม 275 ล้านบาท ฟากซีอีโอ “เกตติวิทย์ สิทธิสุนทรวงศ์” ระบุการลงทุนในครั้งนี้ช่วยต่อยอดธุรกิจโลจิสติกส์แบบครบวงจร ขยายฐานพันธมิตรทางธุรกิจ เติมเต็มความแข็งแกร่งขนส่งทางอากาศ หนุนปริมานการขนส่งและรายได้พุ่ง ผลักดันอนาคตให้โตแบบก้าวกระโดด สร้างผลตอนแทนที่ดีให้กับผู้ถือหุ้น
บริษัท ซีวิลเอนจีเนียริง จำกัด (มหาชน) หรือ CIVIL พร้อมนำหุ้นเข้าซื้อขายในตลาดหลักทรัพย์แห่งประเทศไทย (SET) พรุ่งนี้ (27 ม.ค.) “ปิยะดิษฐ์ อัศวศิริสุข” ประธานเจ้าหน้าที่บริหาร มั่นใจนักลงทุนให้การตอบรับที่ดี ด้วยศักยภาพการดำเนินธุรกิจแข็งแกร่ง ส่งเสริมความสามารถทำกำไรขั้นต้นและอัตราทำกำไรสุทธิสูงกว่าค่าเฉลี่ยอุตสาหกรรม หลังนักลงทุนตอบรับจองหุ้น IPO คึกคัก ชูเทคโนโลยีเพิ่มศักยภาพการบริหารโครงการก่อสร้างที่หลากหลายทั้งประเภทและขนาดโครงการ รับแผนรุกขยายงานโครงการภาครัฐและเอกชน ควบคู่มุ่งสร้างฐานรายได้กลุ่มธุรกิจผลิตและจำหน่ายวัสดุก่อสร้างเพิ่มขึ้น ก้าวสู่บริษัทก่อสร้างชั้นนำที่มีการเติบโตอย่างยั่งยืน